钦定古今图书集成/明伦汇编/官常典/第211卷 > 陈夷行
## 钦定古今图书集成/明伦汇编/官常典/第211卷 > 陈夷行

按《唐书》本传：“夷行，字周道，其先江左诸陈也。世客颍
川。由进士第，擢累起居郎、史馆修撰。以劳迁司封员
外郎。凡再岁，以吏部郎中为翰林学士。庄恪太子在
东宫，夷行兼侍读，五日一谒，为太子讲说。数迁至工
部侍郎。开成二年，进同中书门下平章事，而杨嗣复、
李玨相次辅政，夷行介特，雅不与合，每议论天子前”，
往往语相侵短。夷行不能堪，辄引疾求去，文宗遣使
者慰劳起之。会以王彦威为忠武节度使，史孝章领
邠宁，议皆出嗣复。及夷行对延英，帝问：“除二镇当否？”
对曰：“苟自圣择，无不当者。”嗣复曰：“若用人尽出上意
而当，固善；如小不称，下安得嘿然？”夷行曰：“比奸臣数
干权，愿陛下无倒持太阿，以樽授人。”嗣复曰：“古者任
则不疑。齐桓公器管仲于仇虏，岂有倒持虑邪？”帝以
其面相触，颇不悦。仙韶乐工尉迟璋授王府率，右拾
遗窦洵直当衙论奏郑覃，嗣复嫌以细故，谓洵直近
名。夷行曰：“谏官当衙，正须论宰相得失，彼贱工安足
言者！然亦不可置不用。”帝即徙璋光州长史，以百缣
赐洵直，进门下侍郎。帝尝怪天宝政事不善，问“姚元
崇、宋璟于时在否？”李玨曰：“姚亡而宋罢。”玨因推言：“元
宗自谓未尝杀一不辜，而任李林甫，诛夷数十族，不
亦惑乎！”夷行曰：“陛下今亦宜戒以权属人。”嗣复曰：“夷
行失言，太宗易暴乱为仁义，用房元龄十有六年，任
魏徵十有五年，未尝失道。人主用忠良久益治，用邪
佞一日多矣。”时用郭薳为坊州刺史，右拾遗宋邧论
不可，薳果坐赃败。帝欲赏邧，夷行曰：“谏官论事是其
职，若一事善辄进官，恐后不免有私。”夷行盖专诋嗣
复，又素善覃，阴助其力以排折朋党。是时，虽天子亦
恶其太过，恩礼遂衰，罢为吏部尚书，寻拜华州刺史。
武宗即位，召为御史大夫，俄还门下侍郎、平章事，进
位尚书左仆射。夷行与崔珙俱拜，乃奏仆射始视事，
受四品官拜，《无著令》。比日左右丞、吏部侍郎、御史中
丞皆为仆射，拜阶下，谓之隔品致敬。准《礼》，皇太子见
上台群官，群官先拜而后答，以无二上也。仆射与四
品官并列，朝廷不容独优。前日郑馀庆著《仆射上仪》，
谓隔品官无亢礼。时窦易“直任御史中丞，议不可。及。
易直自为仆射，乃忘前议，当时鄙厌之。臣等不愿以失礼速诮于时。且开元元年，以左右仆射为左右丞
相，位次三公，三公上日答拜，而仆射受之，非是。望敕
所司约三公上仪，著定令。”诏可。始，累朝纷议不决，至
《夷行》遂定。以足疾乞身，罢为太子太保，以检校司空
为河中节度使，卒。